CELEX: 32016Y0312(03)
Language: mt
Date: 2015-12-11 00:00:00
Title: Deċiżjoni tal-Bord Ewropew dwar ir-Riskju Sistemiku tal-11 ta’ Diċembru 2015 dwar il-valutazzjoni tal-materjalità ta’ pajjiżi terzi għas-sistema bankarja tal-Unjoni b’rabta mar-rikonoxximent u l-iffissar tar-rati tar-riżerva kontroċiklika (BERS/2015/3)

12.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 97/23
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tal-11 ta’ Diċembru 2015
   dwar il-valutazzjoni tal-materjalità ta’ pajjiżi terzi għas-sistema bankarja tal-Unjoni b’rabta mar-rikonoxximent u l-iffissar tar-rati tar-riżerva kontroċiklika
   (BERS/2015/3)
   (2016/C 97/11)
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 3(2)(a) u (b) u l-Artikolu 15 tiegħu,
   Wara li kkunsidra d-Direttiva 2013/36/UE tal-Parlament Ewropew u tal-Kunsill dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (2), u b’mod partikolari l-Artikolu 138 tagħha,
   Wara li kkunsidra r-Regolament ta’ Implimentazzjoni tal-Kummissjoni (UE) Nru 680/2014 tas-16 ta’ April 2014 li jistabbilixxi standards tekniċi ta’ implimentazzjoni fir-rigward tar-rappurtar superviżorju ta’ istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (3), u b’mod partikolari l-Annessi I u II tiegħu,
   Wara li kkkunsidra d-Deċiżjoni BERS/2015/2 tal-Bord Ewropew dwar ir-Riskju Sistemiku tal-21 ta’ Lulju 2015 dwar l-għoti u l-ġbir ta’ informazzjoni għas-superviżjoni makroprudenzjali tas-sistema finanzjarja fi ħdan l-Unjoni u li tħassar id-Deċiżjoni BERS/2011/6 (4),
   Billi:
   
               (1)
            
            
               Il-Bord Ewropew dwar ir-Riskju Sistemiku (BERS) huwa responsabbli għat-twettiq ta’ superviżjoni makroprudenzjali sabiex jikkontribwixxi għall-prevenzjoni jew il-mitigazzjoni ta’ riskji sistemiċi fi ħdan l-Unjoni.
            
         
               (2)
            
            
               Sabiex jaqdi dmirijietu, il-BERS jeħtieġ li jivvaluta r-riskji makroprudenzjali li jirriżultaw minn żviluppi fi ħdan l-Unjoni u f’pajjiżi terzi. Dawk ir-riskji jistgħu jirriżultaw minn skoperturi transkonfinali tas-sistema bankarja tal-Unjoni lil pajjiżi terzi, li jistgħu jservu bħala kanal ta’ kontaġju ġewwa l-Unjoni. B’mod partikolari, tkabbir eċċessiv tal-kreditu f’pajjiż terz partikolari jista’, jekk ma jiġix indirizzat permezz ta’ politiki makroprudenzjali meħuda minn dak il-pajjiż, iwassal għal telf kbir għas-settur bankarju fi ħdan l-Unjoni u, fl-aħħar mill-aħħar, joħloq theddida għall-istabbiltà finanzjarja fi ħdan l-Unjoni.
            
         
               (3)
            
            
               L-Artikolu 138 tad-Direttiva 2013/36/UE jipprovdi lill-BERS b’mandat speċifiku biex jindirizza r-riskji li jirriżultaw minn tkabbir eċċessiv tal-kreditu f’pajjiżi terzi. B’mod speċifiku, meta azzjonijiet meħuda minn awtoritajiet f’pajjiż terz jitqiesu li huma insuffiċjenti, il-BERS jista’ jaġixxi biex jipproteġi s-settur bankarju tal-Unjoni minn riskji li jirriżultaw minn tkabbir tal-kreditu eċċessiv f’dak il-pajjiż terz. B’mod partikolari, il-BERS jista’, permezz ta’ rakkomandazzjoni, jipprovdi gwida lil awtoritajiet innominati fi ħdan l-Unjoni dwar ir-rata tar-riżerva tal-kapital kontoċiklika xierqa għal skoperturi lil pajjiżi terzi.
            
         
               (4)
            
            
               Sabiex jaqdi dan il-mandat, jeħtieġ li jiġu identifikati pajjiżi terzi li għalihom is-sistema bankarja tal-Unjoni jkollha skoperturi materjali (iktar 'il quddiem “pajjiżi terzi materjali”). L-impatt li t-tkabbir tal-kreditu eċċessiv f’pajjiż terz partikolari jista’ jkollu fuq is-sistema bankarja tal-Unjoni jiddependi fuq id-daqs u n-natura tal-iskoperturi tal-banek li għandhom l-uffiċċji prinċipali tagħhom fl-Unjoni lejn dak il-pajjiż terz. Peress li l-BERS m’għandux il-kapaċità li jimmonitorja żviluppi fil-pajjiżi terzi kollha madwar id-dinja, huwa jqis li jista’ jaqdi bl-aħjar mod il-mandat tiegħu taħt l-Artikolu 138 tad-Direttiva 2013/36/UE billi jimmonitorja biss dawk il-pajjiżi terzi li għalihom l-iskoperturi tas-sistema bankarja tal-Unjoni jkunu materjali għal sinjali ta’ tkabbir tal-kreditu eċċessiv.
            
         
               (5)
            
            
               Sabiex jidentifika pajjiżi terzi materjali, il-BERS beħsiebu juża d-dejta superviżorja miġbura mill-Awtorità Bankarja Ewropea (ABE) skont id-Deċiżjoni (ABE/DC/2015/130 tal-Awtorità Bankarja Ewropea tat-23 ta’ Settembru 2015 (5). Id-Deċiżjoni ABE/DC/2015/130 tipprovdi informazzjoni ddettaljata dwar skoperturi fil-ktieb bankarju ta’ kampjun tal-akbar 191 bank fl-Unjoni lill-pajjiżi terzi kollha globalment. Għalkemm id-dejta ma tinkludix skoperturi fil-ktieb tan-negozjar, u ma tkoprix il-banek kollha fl-Unjoni, il-BERS jikkunsidra li d-dejta hija adegwata għall-finijiet tal-identifikazzjoni ta’ pajjiżi terzi materjali. L-iffukar fuq skoperturi fil-ktieb bankarju jitqies li huwa adegwat għaliex jirrappreżentaw il-maġġoranza tal-iskoperturi. Barra minn hekk, l-arranġamenti tal-innettjar u l-użu ta’, inter alia, derivattivi u pożizzjonijiet qosra jagħmluha diffiċli li tiġi allokata skopertura fil-ktieb tan-negozjar lil pajjiż terz partikolari. L-iffukar fuq kampjun tal-akbar banek huwa meqjus adegwat għaliex dawn il-banek għandhom tendenza li jkollhom l-akbar volum ta’ attivitajiet transkonfinali u huma, għalhekk, il-banek li jintlaqtu l-aktar jekk ma jkunx indirizzat it-tkabbir eċċessiv tal-kreditu f’pajjiż terz. Fl-2014, il-191 bank fil-kampjun irrappreżentaw madwar 92 % tal-assi totali tas-sistema bankarja tal-Unjoni. Peress li l-BERS ma jeħtiġx dejta dwar skoperturi speċifika għall-banek għall-finijiet li jidentifika pajjiżi terzi materjali, huwa beħsiebu jitlob mingħand l-ABE d-dejta miġbura skont id-Deċiżjoni ABE/DC/2015/130 aggregata għal-livell tal-pajjiż. Dawk it-talbiet għal dejta huma rregolati bid-Deċiżjoni BERS/2015/2.
            
         
               (6)
            
            
               Il-BERS għandu jidentifika pajjiżi terzi materjali fuq il-bażi ta’ tliet metriċi ta’ skopertura: assi ppeżati għar-riskju, skopertura oriġinali u skoperturi inadempjenti b’rabta ma’ pajjiżi terzi. L-iskop ewlieni li jintużaw għadd ta’ metriċi huwa li tiġi riflessa perspettiva komprensiva tan-natura tal-iskoperturi għal pajjiżi terzi. L-iffukar esklużiv fuq assi ppeżati għar-riskju jista’ jirriżulta f’sitwazzjoni fejn skoperturi sinifikanti b’piżijiet tar-riskju baxxi ma jingħatawx il-kunsiderazzjoni dovuta. L-iskopertura oriġinali tikkumpensa għal dan, billi taqbad id-daqs tal-iskoperturi qabel ma jiġu applikati l-piżijiet tar-riskju. Finalment, skoperturi inadempjenti huma mmirati li jaqbdu dawk l-iskoperturi li jippreżentaw riskju ta’ kreditu akbar għall-banek.
            
         
               (7)
            
            
               Il-BERS tipikament jiddefinixxi pajjiż terz bħala materjali meta l-iskoperturi tas-sistema bankarja tal-Unjoni għal dak il-pajjiż terz ikunu ta’ mill-inqas 1 % għal ta’ mill-inqas wieħed mit-tliet metriċi msemmija hawn fuq. Meta mqabbla ma’ korporazzjonijiet mhux finanzjarji, il-livelli ta’ ekwità tal-banek għandhom tendenza li jkunu żgħar meta mqabbla mal-assi tagħhom. Dan ifisser li, anki għal dawk li jidhru li huma skoperturi żgħar meta mqabbla mad-daqs tal-karta tal-bilanċ ta’ bank, it-telf jista’ jilħaq livelli li jheddu s-solvenza tal-banek u/jew joħolqu dubju fost il-pubbliku dwar is-solvenza tagħhom. Dan l-argument ikun jeħtieġ l-iffissar ta’ limitu minimu baxx, peress li żviluppi negattivi f’pajjiż terz partikolari jista’ jkollhom impatt materjali fuq il-pożizzjoni kapitali tal-banek. Fl-istess ħin, il-limitu minimu użat għall-identifikazzjoni ta’ pajjiżi terzi materjali m’għandux jikkunsidra pajjiżi terzi li għalihom ikun espost Stat Membru wieħed biss, ħlief jekk dawk l-iskoperturi jkunu kbar biżżejjed biex joħolqu riskju għall-Unjoni, lil hinn mill-Istat Membru individwali inkwistjoni. Sabiex jiġu mminimizzati dawn l-okkorrenzi, għandu jiġi ffissat limitu minimu għoli, li jiżgura li jinqabdu biss l-akbar skoperturi bejn l-Istati Membri. Il-BERS jikkunsidra li limitu minimu ta’ 1 % ta’ skoperturi totali jikseb il-bilanċ ġust bejn iż-żewġ eżiti mixtieqa hawn fuq.
            
         
               (8)
            
            
               Il-BERS għandu jikkompila lista ta’ pajjiżi terzi materjali u jaġġorna din il-lista annwalment fuq il-bażi ta’ kriterji li jirregolaw iż-żidiet u t-tħassir minn dik il-lista. L-iskoperturi bankarji jevolvu maż-żmien, u jirriflettu żviluppi kemm ċikliċi kif ukoll strutturali fl-integrazzjoni ekonomika u finanzjarja madwar id-dinja. Il-proċess ta’ identifikazzjoni ta’ pajjiżi terzi materjali jeħtieġ li jirrifletti din l-evoluzzjoni. Għal dan il-għan, ġew iddefiniti kriterji li jirregolaw żidiet għal u tħassir mil-lista ta’ pajjiżi terzi materjali. Dawn huma mfassla biex ikunu: (a) konservattivi - huwa eħfef li pajjiż terz jiżdied mal-lista milli li jitħassar minnha; u (b) trasparenti - il-kriterji għal żieda u tnaqqis mil-lista huma bbażati fuq regoli sempliċi. Barra minn hekk, il-BERS jista’ jeżerċita diskrezzjoni meta jiddetermina jekk pajjiż terz huwiex materjali għas-settur bankarju tal-Unjoni. Dik id-diskrezzjoni aktarx li tiġi eżerċitata f’każijiet fejn pajjiż terz ikun qrib ħafna li jilħaq il-kriterji tal-materjalità.
            
         
               (9)
            
            
               Il-Bord Ġenerali jiġi mistoqsi biex japprova kull reviżjoni tal-lista ta’ pajjiżi terzi materjali permezz ta’ proċedura bil-miktub. Jekk titqajjem oġġezzjoni, il-Bord Ġenerali jivvota. Is-Segretarjat tal-BERS għandu, fuq bażi annwali, iħejji abbozz ta’ lista ta’ pajjiżi terzi materjali bbażata fuq l-applikazzjoni tal-kriterji ta’ żieda u ta’ tħassir. Il-Kumitat Tekniku Konsultattiv ikun kapaċi jeżerċita d-diskrezzjoni tiegħu u jemenda l-abbozz ta’ lista qabel is-sottomissjoni lill-Bord Ġenerali.
            
         
               (10)
            
            
               Pajjiżi terzi materjali identifikati skont din id-Deċiżjoni jiġu mmonitorjati mis-Segretarjat tal-BERS. Pajjiżi terzi oħrajn jistgħu jiġu mmonitorjati minn ġurisdizzjonijiet oħrajn fl-Unjoni skont il-materjalità tagħhom għas-sistema bankarja domestika ta’ Stat Membru partikolari. Ħila esperta miksuba mid-Dashboard tar-Riskju u minn xogħol li jkun sar qabel dwar ir-riżerva ta’ kapital kontroċiklika tintuża biex tidentifika dawk l-indikaturi li huma aktar relevanti f’termini tal-identifikazzjoni bikrija ta’ tkabbir tal-kreditu eċċessiv.
            
         
               (11)
            
            
               Il-BERS inizjalment identifika sitt pajjiżi terzi bħala materjali, fuq il-bażi ta’ dejta superviżorja b’data ta’ referenza tat-30 ta’ Ġunju 2014. Il-pajjiżi terzi identifikati inizjalment bħala materjali huma r-Repubblika Federattiva tal-Brażil, ir-Reġjun Amministrattiv Speċjali ta’ Ħong Kong tar-Repubblika Popolari taċ-Ċina, ir-Repubblika tat-Turkija, il-Federazzjoni Russa u l-Istati Uniti tal-Amerika. Emendi għal din il-lista ta’ pajjiżi terzi materjali għandhom jiġu ppubblikati fuq is-sit elettroniku tal-BERS.
            
         
               (12)
            
            
               L-ewwel reviżjoni tal-lista ta’ pajjiżi terzi materjali, kif identifikati mill-BERS, ser issir fit-tieni trimestru tal-2017, bl-użu ta’ dejta superviżorja b’data ta’ referenza tal-31 ta’ Diċembru 2016. Dan jirrifletti l-ħtieġa li jkun hemm dejta suffiċjenti sabiex jiġu applikati l-kriterji addizzjonali. Minħabba l-fatt li mhux ser ikun hemm dejta suffiċjenti biex jiġu applikati l-kriterji tat-tħassir, din l-ewwel reviżjoni ser tikkunsidra biss żidiet potenzjali għal-lista ta’ pajjiżi terzi materjali.
            
         
               (13)
            
            
               Reviżjonijiet sussegwenti għal-lista ta’ pajjiżi terzi materjali ser iseħħu bl-użu ta’ dejta superviżorja b’data ta’ referenza tal-31 ta’ Diċembru ta’ kull sena kalendarja relevanti. Ladarba tkun disponibbli dejta suffiċjenti għall-applikazzjoni tal-kriterji tat-tħassir, ir-reviżjonijiet sussegwenti ser jikkunsidraw ukoll tħassir potenzjali mil-lista ta’ pajjiżi terzi materjali.
            
         ADOTTA DIN ID-DEĊIŻJONI:
   Artikolu 1
   Kamp ta’ applikazzjoni
   Id-Deċiżjoni tiddefinixxi l-proċeduri tal-BERS għall-valutazzjoni tal-materjalità ta’ pajjiżi terzi għas-settur bankarju tal-Unjoni b’rabta mar-rikonoxximent u l-iffissar ta’ rati ta’ riżervi tal-kapital kontroċikliċi skont id-Direttiva 2013/36/UE.
   Artikolu 2
   Definizzjonijiet
   Għall-finijiet ta’ din id-Deċiżjoni, għandhom japplikaw id-definizzjonijiet li ġejjin:
   
               (a)
            
            
               “rata tar-riżerva ta’ kapital kontroċiklika” għandha l-istess tifsira bħal fl-Artikolu 128(7) tad-Direttiva 2013/36/UE;
            
         
               (b)
            
            
               “skopertura” għandha l-istess tifsira bħal fl-Artikolu 5(1) tar-Regolament (UE) Nru 575/2013 tal-Parlament Ewropew u tal-Kunsill (6);
            
         
               (c)
            
            
               “monitoraġġ/immonitorjat mis-Segretarjat tal-BERS” tfisser il-governanza, il-manutenzjoni u l-aġġornament regolari ta’ sett ta’ indikaturi u għodod kwantitattivi mis-Segretarjat tal-BERS sabiex jiġi ssenjalat tkabbir tal-kreditu potenzjalment eċċessiv f’pajjiżi terzi materjali;
            
         
               (d)
            
            
               “pajjiż terz” għandha l-istess tifsira bħal fil-punt 1(g) tat-Taqsima 2 tar-Rakkomandazzjoni BERS/2015/1.
            
         Artikolu 3
   Ġbir ta’ dejta
   1.   Għall-finijiet tal-valutazzjoni ta’ liema pajjiżi terzi huma materjali għas-settur bankarju tal-Unjoni u skont l-Artikolu 15 tar-Regolament (UE) Nru 1092/2010, is-Segretarjat tal-BERS għandu jitlob mingħand l-ABE dejta superviżorja aggregata, kif ipprovdut fl-Anness I tar-Regolament ta’ Implimentazzjoni (UE) Nru 680/2014, miġbura mill-ABE skont id-Deċiżjoni ABE/DC/2015/130.
   2.   Għall-finijiet tal-valutazzjoni dwar jekk pajjiż terz huwiex materjali għas-settur bankarju tal-Unjoni, għandhom jitqiesu dawn il-metriċi:
   
               (a)
            
            
               ammonti ta’ skopertura ppeżati skont ir-riskju;
            
         
               (b)
            
            
               skoperturi oriġinali; u
            
         
               (c)
            
            
               skoperturi inadempjenti.
            
         3.   B’mod partikolari, fuq bażi trimestrali, il-punti ta’ dejta li ġejjin tad-dejta superviżorja msemmija fil-paragrafu 1 għandhom jinġabru mill-BERS għal kull pajjiż terz relevanti:
   
               (a)
            
            
               Mudell C 09.01: intersezzjoni tar-ringieli 070, 080, 090, 100, 110, 120, 130, 140, 150, 160, u kolonni 010, 020 u 080; u
            
         
               (b)
            
            
               Mudell C 09.02: intersezzjoni tar-ringieli 030, 060 u 140, u kolonni 010, 030 u 110.
            
         4.   Is-Segretarjat tal-BERS għandu jikkoordina mal-ABE fir-rigward tas-sottomissjoni tal-punti ta’ dejta msemmija fil-paragrafu 3, u b’rabta ma’ emendi possibbli fil-futur għall-mudelli ta’ rapportar.
   Artikolu 4
   Valutazzjoni tal-materjalità
   1.   Pajjiż terz għandu jiġi identifikat bħala materjali għas-settur bankarju tal-Unjoni, u miżjud mal-lista ta’ pajjiżi terzi materjali fiċ-ċirkustanzi li ġejjin:
   
               (a)
            
            
               il-medja aritmetika ta’ skoperturi għall-pajjiż terz fit-tmien trimestri ta’ qabel id-data ta’ referenza kienet ta’ mill-inqas 1 % għal ta’ mill-inqas wieħed mill-metriċi elenkati fl-Artikolu 3(2); u
            
         
               (b)
            
            
               l-iskoperturi f’kull wieħed miż-żewġ trimestri ta’ qabel id-data ta’ referenza kienu ta’ inqas minn 1 % għal ta’ mill-inqas wieħed mill-metriċi elenkati fl-Artikolu 3(2).
            
         2.   Pajjiż għandu jitħassar mil-lista ta’ pajjiżi terzi materjali meta:
   
               (a)
            
            
               il-medja aritmetika ta’ skoperturi għal dak il-pajjiż fi tnax-il trimestru qabel id-data ta’ referenza kienet ta’ mill-inqas 1 % għall-metriċi kollha elenkati fl-Artikolu 3(2); u
            
         
               (b)
            
            
               l-iskoperturi f’kull wieħed miż-żewġ trimestri ta’ qabel id-data ta’ referenza kienu taħt il-1 % għall-metriċi kollha elenkati fl-Artikolu 3(2).
            
         3.   Pajjiż terz li jkun identifikat bħala materjali għas-settur bankarju tal-Unjoni fuq il-bażi tal-kriterji sipulati fil-paragrafu 1 għandhom jiġu mmonitorjati mis-Segretarjat tal-BERS.
   4.   Il-lista ta’ pajjiżi terzi materjali għandha tiġi rriveduta annwalment mis-Segretarjat tal-BERS, li għandu jissottometti proposta lill-Kumitat Tekniku Konsultattiv. Din il-proposta għandha tkun ibbażata fuq dejta superviżorja miġbura għat-12-il trimestru ta’ qabel il-31 ta’ Diċembru tas-sena kalendarja relevanti. Il-proposta għandha tiġi ppreżentata lill-Kumitat Tekniku Konsultattiv sat-30 ta’ Ġunju tas-sena relevanti. Il-Kumitat Tekniku Konsultattiv jista’ jeżerċita d-diskrezzjoni tiegħu u jemenda l-proposta qabel ma jissottomettiha lill-Bord Ġenerali għal approvazzjoni, b’mod partikolari f’dawk il-każijiet fejn il-BERS ikun ħareġ rakkomandazzjoni skont l-Artikolu 138 tad-Direttiva 2013/36/UE u l-pajjiż terz soġġett għal dik ir-rakkomandazzjoni għandu jitħassar mil-lista ta’ pajjiżi terzi materjali.
   5.   Il-Bord Ġenerali għandu jadotta deċiżjoni dwar emendi għal-lista ta’ pajjiżi terzi materjali fuq il-bażi tal-proposta tal-Kumitat Tekniku Konsultattiv. Kull emenda għal-lista ta’ pajjiżi terzi materjali għandha tiġi ppubblikata fuq is-sit elettroniku tal-BERS.
   Artikolu 5
   Dispożizzjonijiet tranżitorji
   1.   Il-lista inizjali ta’ pajjiżi terzi materjali, ikkumpilata fuq il-bażi ta’ dejta ta’ referenza għat-tieni trimestru tal-2014, tikkonsisti fir-Repubblika Federattiva tal-Brażil, ir-Reġjun Amministrattiv Speċjali ta’ Ħong Kong tar-Repubblika Popolari taċ-Ċina, ir-Repubblika tat-Turkija, il-Federazzjoni Russa u l-Istati Uniti tal-Amerika.
   2.   Fir-reviżjoni tal-2017 tal-lista ta’ pajjiżi terzi materjali li tuża dejta superviżorja b’data ta’ referenza tal-31 ta’ Diċembru 2016, m’għandhomx jintużaw il-kriterji stipulati fl-Artikolu 4(2) għat-tħassir ta’ pajjiżi mil-lista.
   Artikolu 6
   Dħul fis-seħħ
   Din id-Deċiżjoni għandha tapplika mill-1 ta’ Jannar 2016.
   
      Magħmul fi Frankfurt am Main, il-11 ta’ Diċembru 2015.
      
         
            Il-President tal-BERS
         
         Mario DRAGHI
      
   
   
      (1)  ĠU L 331, 15.12.2010, p. 1.
   
      (2)  ĠU L 176, 27.6.2013, p. 338.
   
      (3)  ĠU L 191, 28.6.2014, p. 1.
   
      (4)  ĠU C 394, 27.11.2015, p. 4.
   
      (5)  Deċiżjoni ABE/DC/2015/130 tal-Awtorità Bankarja Ewropea tat-23 ta’ Settembru 2015 dwar ir-rapportar minn awtoritajiet kompetenti lill-ABE, ippubblikata fuq is-sit elettroniku tal-ABE fuq www.eba.europa.eu.
   
      (6)  Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).